Diari Oficial de la Generalitat Valenciana


Sumari del DOGV 3085, del 24-09-1997 (1997/2622)

Bases de la convocatòria d'una plaça de policia local.
------------------------------------------------------

### Dades del document

Número de DOGV
:   3085

Data del DOGV
:   24-09-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/2622


Data del document
:   10-06-1997

Organisme emissor
:   Ajuntament de Montserrat

Tipus de document
:   Anunci

Descriptors 

:   * Montserrat
    * concurs administratiu
    * policia
    * administració local

Ajuntament de Monserrat. Bases de la convocatòria d'una plaça de policia local.  
CONVOCATÒRIA  
Bases de la convocatòria per a cobrir en propietat una plaça de policia local de la plantilla d'aquest Ajuntament.  
Primera. Objecte de la convocatòria  
L'objecte de la convocatòria és la provisió en propietat d'una plaça de policia local pel procediment d'oposició lliure.  
La plaça pertany a l'escala bàsica, categoria de policia local, classificada en el grup D, de conformitat amb l'article 25 de la Llei 30/1984, de 2 d'agost, i nivell de complement de destinació.  
Segona. Condicions dels aspirants  
Per a ser admesos a la realització de les proves selectives, els aspirants hauran de complir els requisits següents en la data en què acabe el termini de presentació d'instàncies:  
a) Ser espanyol.  
b) Tindre complits 18 anys sense excedir dels 30.   
Als efectes de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe policia local i auxiliars.  
c) Estar en possessió del títol de Graduat Escolar o equivalent, o complides les condicions per a obtindre'l en la data en què finalitze el termini de presentació d'instàncies.  
d) No patir cap malaltia ni defecte físic que impedisca l'exercici de les corresponents funcions.  
e) Tindre una estatura mínima de 1,65 metres per als homes i 1,60 per a les dones.  
f) No haver estat separat mitjançant expedient disciplinari del servei a l'estat, a les comunitats autònomes, a les entitats locals ni trobar-se inhabilitat per a l'exercici de les funcions públiques.  
g) Posseir els permisos de conduir de vehicles de les classes A-2 i B-2.  
Tercera. Instàncies  
Les instàncies per a sol·licitar prendre part en les proves selectives, en què els aspirants hauran de manifestar que compleixen totes i cadascuna de les condicions exigides en la base segona i de fer constar que es comprometen a prestar jurament o promesa en la forma legalment establida, s'hauran de dirigir al president de la corporació i presentar al Registre General d'aquesta, durant el termini de 20 dies naturals, comptadors a partir de l'endemà de la publicació de l'extracte d'aquesta convocatòria en el Boletín Oficial del Estado.  
Les bases, així mateix, es publicaran en el Butlletí Oficial de la Província  
Les instàncies també podran presentar-se en la forma que determina l'article 38 de la Llei de Règim Jurídic de les Administracions Públiques i del Procediment Administratiu Comú.  
Els drets d'examen, que es fixen en la quantitat de 5.000 pessetes, els pagaran els aspirants en el moment de presentar la instància, mitjançant carta de pagament de l'ingrés pel dit import o resguard del gir postal o telegràfic del pagament. Aquests drets d'examen sols es tornaran als qui no siguen admesos al procediment selectiu per falta d'algun dels requisits.  
A la instància caldrà adjuntar el document (fotocòpia) acreditatiu de l'ingrés dels drets d'examen.  
Quarta. Admissió d'aspirants  
Acabat el termini de presentació d'instàncies, l'Alcaldia dictarà una resolució, en el termini màxim d'un mes, on declararà aprovada la llista d'admesos i exclosos, que es publicarà en el Butlletí Oficial de la Província i al tauler d'anuncis de l'Ajuntament; es concedirà un termini de 10 dies hàbils per a reclamacions, les quals, si n'hi ha, seran acceptades o rebutjades en la resolució per la qual s'aprove la llista definitiva, dictada, així mateix, per l'Alcaldia i publicada al tauler d'edictes municipal i en el Butlletí Oficial de la Província. La publicació de la dita resolució serà determinant dels terminis a efectes de possibles impugnacions.  
Cinquena. Tribunal qualificador  
Estarà constituït de la següent forma:  
President: el de la corporació o membre d'aquesta en qui delegue.  
Secretari: el de la corporació o funcionari d'aquesta en qui delegue, que actuarà com a vocal, amb veu i sense vot.  
Vocals:  
- Un representant del professorat oficial, designat per l'Institut Valencià de Seguretat Pública.  
- Un representant de la Generalitat Valenciana.  
- El caporal, coordinador del servei, que ocupa la direcció del Servei de Policia Local.  
- Un funcionari de carrera, en representació del sindicat majoritari, a proposta de la Comissió Paritària.  
La designació dels membres del tribunal inclourà la dels respectius suplents.  
L'Ajuntament sol·licitarà dels òrgans corresponents la designació dels respectius representants, que haurà d'efectuar-se en el termini de 20 dies següents a la recepció de la sol·licitud.  
La designació dels membres del tribunal es farà pública en el Butlletí Oficial de la Província i al tauler d'edictes de l'Ajuntament.  
El tribunal no podrà constituir-se ni actuar sense l'assistència de més de la meitat dels membres.  
En cap cas, els òrgans de selecció podran estar formats majoritàriament per funcionaris pertanyents al mateix cos o escala que s'haja de seleccionar i hauran de posseir una titulació corresponent a la mateixa àrea de coneixements que l'exigida per a l'ingrés i la totalitat d'aquests d'igual o superior nivell acadèmic.  
Sisena. Ordre d'actuació torn lliure  
Per a establir l'ordre en què hauran d'actuar els opositors en aquells exercicis que no es puguen realitzar conjuntament, es verificarà un sorteig que serà públic.  
Els opositors seran convocats per a cada exercici en crida única, excepte casos de força major, degudament justificats i considerats lliurement pel tribunal amb absoluta llibertat de criteri.  
Les publicacions d'edictes hauran d'agrupar-se el màxim possible per a major celeritat del tràmit. Sense perjudici d'açò i per a màxima garantia dels opositors, s'efectuaran notificacions individuals i publicacions al tauler d'edictes de la casa consistorial.  
Setena. Sistema de selecció torn lliure  
La selecció constarà de dos fases: oposició i curs de formació inicial de caràcter selectiu.  
a) Fase de l'oposició que es compondrà de les següents proves:  
1) Proves prèvies: abans de començar les proves físiques i les de coneixement del temari, es practicarà un exercici o prova psicotècnica d'actitud i de personalitat i el reconeixement mèdic, segons el temari annex (Annex II i III).  
b) Curs de formació bàsic inicial.  
Finalitzades les proves selectives que componen la fase d'oposició, el tribunal farà pública la relació d'aspirants aprovats, si n'hi ha, per ordre de puntuació aconseguida i l'elevarà a l'Alcaldia Presidència; així mateix, remetrà l'acta de l'última sessió sense que puga aprovar ni declarar que ha superat aquest procediment selectiu un nombre d'aspirants superior al de places convocades.  
Després de presentar la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs bàsic de formació que es realitze.  
Aquest curs bàsic de formació tindrà un contingut teòric i pràctic integrat per dues fases: una de formació i selecció en l'IVASP, amb una duració de quatre mesos i una altra, una vegada superada l'anterior, de pràctiques, si és possible en aquest Ajuntament, amb una duració de dos mesos.  
Per a la realització del curs teòric i pràctic, l'IVASP comunicarà a l'Alcaldia Presidència, la relació dels aspirants que hagen superat aquest amb indicació de la puntuació o qualificació obtingudes als efectes del seu nomenament com a funcionaris de carrera, en el termini màxim de 15 dies, comptats des de la dita comunicació.  
Els aspirants que no superen el curs teòric i pràctic com a funcionaris en pràctiques podran ser nomenats de nou quan s'incorporen al següent curs. Si no superen aquest segon curs quedaran definitivament decaiguts en el seu dret de reserva de plaça.  
Vuitena. Qualificació del torn lliure  
La puntuació de cada aspirant en els diferents exercicis de l'oposició serà la mitjana aritmètica de les qualificacions atorgades pels membres del tribunal assistents a la sessió.  
Les puntuacions de cada exercici, per ordre de qualificació, es faran públiques el mateix dia en què s'acorden i s'exposaran al tauler d'edictes de la corporació.  
Novena. Relació d'aprovats, presentació de documents i nomenament  
Una vegada acabats els exercicis de l'oposició, el tribunal farà pública la relació d'aspirants aprovats, per ordre de puntuació; el nombre d'aquests no podrà ser superior al de places convocades i no es podrà assignar, en cap cas, la qualificació d'aprovats amb plaça o una altra semblant; la dita relació l'elevarà a la Presidència de la corporació perquè formule la corresponent proposta de nomenament.  
Tant la prova psicotècnica com el reconeixement mèdic seran eliminatoris.  
Primer exercici. De caràcter obligatori i eliminatori. Consistirà a superar les proves d'aptitud física el contingut i les marques mínimes de les quals són les següents:  
- Escalada de corda amb presa de peus: homes 4 metres, dones 3 metres.  
- Salt de longitud amb carrera: homes 4 metres, dones 3 metros.  
- Salt d'altura: homes 1,10 metres, dones 1 metre.  
- Carrera de velocitat en 60 metres: homes 10 segons, dones 12 segons.  
- Carrera de resistència en 1.000 metres: homes 4 minuts, dones 4 minuts, 10 segons.  
La qualificació d'aquest exercici serà d'apte i no apte i caldrà superar com a mínim quatre de les proves per a ser qualificat com a apte.  
Segon exercici. De c caràcter obligatori i eliminatori. Consistirà a desenvolupar per escrit, durant un període màxim de dos hores, quatre temes elegits per sorteig, un de cadascun dels grups primer a quart, ambdós inclusivament, que componen el temari.  
Aquests temes seran llegits, en sessió pública, davant el tribunal que podrà formular les preguntes o els aclariments que sobre aquests considere oportunes. Es valoraran la claredat d'idees, la facilitat d'expressió verbal i el coneixement sobre els temes exposats. La qualificació d'aquest exercici serà de 0 a 10 punts i per a superar-lo caldrà obtindre un mínim de 5 punts.  
Tercer exercici. De caràcter obligatori i eliminatori. Consistirà en l'exposició escrita d'un tema dels que componen el grup cinqué. Es valoraran els coneixements exposats, la claredat en l'exposició, presentació, redacció i ortografia. La qualificació d'aquest exercici serà de 0 a 10 punts i per a superar-lo caldrà obtindre un mínim de 5 punts.  
Quart exercici. De caràcter obligatori i no eliminatori. Consistirà a traduir del valencià al castellà i viceversa, durant un període màxim de 30 minuts, els textos proposats pel tribunal immediatament abans del començament de l'exercici. Aquest exercici es qualificarà de 0a 2 punts.  
Aprovada la proposta de nomenament, l'opositor proposat haurà de presentar en la Secretaria de l'Ajuntament, dins del termini de 20 dies naturals, comptats a partir de la publicació de la llista d'aprovats, els documents acreditatius de les condicions per a prendre part en les proves selectives, que s'exigeixen en la base segona d'aquesta convocatòria, a efectes del nomenament de funcionaris en pràctiques i poder iniciar el curs bàsic de formació per a policies.  
El qui tinga la condició de funcionari públic estarà exempt de justificar documentalment les condicions i els requisits ja demostrats per a obtenir l'anterior nomenament.   
Els qui dins el termini indicat, i tret de casos de força major, degudament acreditats, no hi presenten la documentació o no complisquen els requisits exigits, no podran ser nomenats i quedaran anul·lades totes les seues actuacions.  
Temari annex a la convocatòriac  
Grup primer. Dret polític i administratiu.  
Tema 1. Organització política de l'estat espanyol. Classe i forma d'estat. Organització territorial de l'estat. La Corona. Poder legislatiu. Poder executiu. Poder judicial. Relacions entre el govern y les Corts Generals.  
Tema 2. La Constitució espanyola. El sistema constitucional. La Constitució espanyola de 1978. Principis generals. El Tribunal Constitucional.  
Tema 3. Les Corts Generals. Les cambres. La funció legislativa. L'administració de justícia.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.  
Grup segon. Règim local i policia.  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.  
Tema 9. El municipi, òrgans col·legiats de govern. El Ple de l'ajuntament. La Comissió de Govern. Òrgans consultius i participatius, les comissions informatives.  
Tema 10. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la Policia Local en col·laboració amb la resta de forces i cossos. Policia governativa i judicial.  
Tema 11. La Policia Local, conceptes previs. Missions i objectius. Estructura orgànica i funcional.  
Tema 12. El binomi policia local-ciutadà, conceptes previs. Relació i finalitat. Suports ètics. Normes d'actuació.  
Tema 13. Ordenament legislatiu de la Policia Local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari.  
Tema 14. La Llei de la Generalitat Valenciana de Coordinació de Policies Locals de la Comunitat Valenciana. Disposicions generals de la coordinació dels policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de la Seguretat Pública.   
Grup tercer. Dret penal.  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i culpa. Autors còmplices i encobridors.  
Tema 16. Classes de faltes. contra els interessos generals de les poblacions, contra les persones i contra la propietat.  
Tema 17. Classes de delictes: contra les persones, contra la llibertat i la honestedat i contra la propietat.  
Tema 18. Obligacions i competències dels ajuntaments. Les ordenances municipals. Els bans d'Alcaldia.  
Tema 19. Ordenances municipals: concepte i classes. Infraccions. Potestat sancionadora, principals infraccions a bans i ordenances. Procediment sancionador.  
Grup quart. Trànsit.  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.  
Tema 21. Reglaments que puguen sorgir del desplegament de la Llei de Bases sobre Trànsit i Circulació de Vehicles a Motor i Seguretat Viària.  
Tema 22. El trànsit viari: introducció. Vies i vehicles a motor i conductors. Les condicions tècniques del vehicle. Classes de transport.  
Tema 23. El transport: servei públic de passatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.  
Tema 24. Els accidents de trànsit: concepte i consideracions prèvies. Causes, classes i fases.  
Grup cinqué. Matèries locals.  
Tema 25. Organització política i administrativa de l'Ajuntament de Monserrat.  
Tema 26. Toponímia, principals avingudes i carrers de Monserrat. El terme municipal de Monserrat.  
Tema 27. Història local. Demografia i població de Monserrat.  
Annex II  
Reconeixement mèdic  
   
El contingut de la prova de reconeixement mèdic, d'acord amb el que estableix l'Ordre de 5 de desembre de 1994, és el següent:  
A) Torn lliure.  
Quadre d'exclusions mèdiques.  
1. Obesitat o primesa superior al 25% del pes ideal, calculat segons la fórmula PI=0'76 (talla en cm. -150) +50, en aquells aspirants amb complexió s'acceptarà un 40% d'excés de la solució resultant d'aplicar la fórmula anterior.  
2. Malalties o lesions agudes, actives en el moment del reconeixement, que puguen produir seqüeles capaces de dificultar o impedir el desenvolupament de les funcions pròpies del càrrec.  
3. Ull i visió.  
3.1. Agudesa visual sense correcció inferior als dos terços de la visió normal en ambdós ulls.  
3.2. Despreniment de retina.  
3.3. Estrabisme.  
3.4. Hemianòpsies.  
3.5. Discromatòpsies.   
3.6. Qualsevol altre procés patològic que, a judici del tribunal mèdic, dificulte de manera important l'agudesa visual.  
4. Oïda i audició.  
4.1. Agudesa auditiva que implique una pèrdua entre 1.000 i 3.000 hertzs a 35 decibels o de 4.000 hertzs a 45 decibels.  
5. Aparell locomotor.  
Alteracions de l'aparell locomotor que limiten o dificulten el desenvolupament del treball, o que puguen agreujar-se, a judici del tribunal, amb l'exercici del lloc de treball (patologia òssia d'extremitats, retraccions o limitacions funcionals de causa muscular o articular, defecte de columna vertebral i altres processos ossis, musculars i articulars).  
6. Aparell digestiu.  
Qualsevol procés digestiu que, a judici del tribunal mèdic, dificulte l'exercici del lloc de treball.  
7. Aparell cardiovascular.  
Hipertensió arterial de qualsevol causa; no s'han de superar les xifres en repòs de 160 mmHg, en pressió sistòlica i els 90 mmHg, en pressió diastòlica; varices o insuficiència venosa perifèrica com també qualsevol altra patologia o lesió vascular que, a judici del tribunal mèdic, puga limitar l'exercici del lloc de treball.   
 A judici del tribunal es podrà repetir la prova quan concórreguen circumstàncies que així ho aconsellen.  
8. Aparell respiratori.  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori que dificulten el desenvolupament del treball.  
9. Sistema nerviós.  
Epilèpsia, depressió, psicosi, tremolor de qualsevol causa, alcoholisme, toxicomanies i altres processos patològics que dificulten el desenvolupament de la funció.  
10. Pell i fàneres.  
Cicatrius que produïsquen limitació funcional i altres processos que dificulten o limiten el desenvolupament de la funció.  
11. Altres processos patològics.  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del treball.  
ANNEX III  
Proves psicotècniques  
El contingut de les proves psicotècniques, d'acord amb el que estableix l'Ordre de 5 e desembre de 1994, és el següent:  
I. Aptituds mentals.  
Raonament verbal: com el seu nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, ja que en molts treballs, hi ha una relació positiva entre el nivell de responsabilitat que tenen assignat i el grau de profunditat amb què cal que siguen compreses les idees expressades verbalment.  
Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però hi pot servir com a element de confrontació.  
Rapidesa i precisió perceptiva: és una anàlisi ràpida de situacions complexes, creada per a mesurar la rapidesa de respostes en activitats de tipus perceptiu.  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en activitats, la principal característica de les quals és la rapidesa perceptiva, junt amb l'atenció continuada.  
Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.  
Memòria visual: capacitat per a recordar situacions a través del sentit de la vista.  
II. Personalitat.  
Sentit de la disciplina i de l'autoritat: conformitat davant les normes i demandes dels seus superiors. Persona que sol ser sòbria i digna de confiança, i també dominada pel sentit del deure, perseverant, responsable i organitzada.  
Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.  
Seguretat en si mateix. Fermesa personal: capacitat pràctica i realista. La confiança en si mateix i la seua capacitat per a tractar amb coses és madura i poc ansiosa, és flexible i segura.  
Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperadores amb els companys. Persona adaptable, animosa, interessada pels altres. Bona col·laboradora amb el treball del grup.  
Autocontrol dels impulsos i emocions: persona amb molt de control de les seues emocions i de la seua conducta en general. Prudent i oberta a l'àmbit social. Fa palés el que comunament es coneix com a respecte a si mateix, té en compte la reputació social.  
Serenitat: persona asserenada, relaxada i tranquil·la.  
Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes, fent el que és acceptat i idoni.  
Capacitat d'automotivació: capacitat de sentir-se satisfet en allò referent a la seua ocupació. Grau en què una persona es preocupa per la seua activitat i s'hi lliura.  
III. Característiques del test d'aptitud.  
Puntuacions decils. Nivells uniformes. Torn lliure.  
- Raonament verbal 4  
- Raonament abstracte 3,5  
- Rapidesa i precisió perceptiva 4  
- Atenció i resistència a la fatiga 4  
- Agilitat mental 3,5  
- Memòria visual 4  
IV. Característiques de la valoració d'actitud  
Per a l'avaluació de les proves d'actitud són factors preferents que s'han de tenir en compte, d'acord amb l'ordre d'importància que tot seguit s'assenyala, els següents:  
1. Autocontrol.  
2. Serenitat.  
3. Capacitat empàtica i maneig de les relacions interpersonals.  
4. Sentit de la disciplina i de l'autoritat.  
5. Desenvolupament de conductes corporatives i capacitat d'integració.  
6. Seguretat i fermesa personal.  
7. Sentit de la iniciativa.  
8. Neutralitat professional.  
9. Qualssevol altres d'anàloga significació als anteriorment esmentats.  
A més, cal realitzar una anàlisi global de l'estructura de la personalitat, i en el cas que es detecte alguna anomalia significativa per al desenvolupament de la funció policíaca, i si el tècnic i el tribunal ho consideren oportú abans de l'eliminació de l'opositor, aquestes proves hauran de contrastar-se mitjançant una entrevista a càrrec del tècnic.  
La qualificació dels exercicis psicotècnics serà d'apte o no apte, i l'aspirant haurà de superar com a mínim, en el cas dels factors d'aptitud, quatre dels sis factors que cal mesurar. Haurà de superar en tots els casos el factor d'agilitat mental.  
Monserrat, 10 de juny de 1997.- L'alcalde en funcions: Luís Cerveró Campos.